### NN 27/2019 (20.3.2019.), Odluka o provedbi Provedbene uredbe Komisije (EU) 2018/1624

Hrvatska narodna banka

562

Na temelju članka 8. stavka 21. Zakona o sanaciji kreditnih institucija i investicijskih društava (»Narodne novine«, br. 19/2015. i 16/2019.) te članka 43. stavka 2. točke 9. i članka 77. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O PROVEDBI PROVEDBENE UREDBE KOMISIJE (EU) 2018/1624

I. OPĆE ODREDBE

Članak 1.

(1) Ovom Odlukom pobliže se uređuje način provedbe Provedbene uredbe Komisije (EU) 2018/1624 od 23. listopada 2018. o utvrđivanju provedbenih tehničkih standarda u pogledu postupaka te standardnih obrazaca i predložaka za pružanje informacija za potrebe planova sanacije kreditnih institucija i investicijskih društava u skladu s Direktivom 2014/59/EU Europskog parlamenta i Vijeća i o stavljanju izvan snage Provedbene uredbe Komisije (EU) 2016/1066 (SL L 277, 7. 11. 2018., u nastavku teksta: Provedbena uredba).

(2) Odredbe ove Odluke primjenjuju se na kreditnu instituciju koja je od Hrvatske narodne banke dobila odobrenje za rad i koja:

1) u Republici Hrvatskoj nije dio grupe

2) jest matično društvo grupe institucija u Europskoj uniji koja nije prekogranična, a za koju je Hrvatska narodna banka sanacijsko tijelo za grupu i

3) jest matično društvo prekogranične grupe institucija u Europskoj uniji za koju je Hrvatska narodna banka sanacijsko tijelo za grupu.

Članak 2.

Pojmovi u smislu ove Odluke imaju jednako značenje kao pojmovi upotrijebljeni u propisu kojim se uređuje sanacija kreditnih institucija i investicijskih društava.

Članak 3.

Kreditna institucija iz članka 1. stavka 2. ove Odluke za koju je Hrvatska narodna banka u skladu s propisom kojim se uređuje poslovanje kreditnih institucija utvrdila sistemsku važnost i odredila je kao globalnu sistemski važnu instituciju ili ostalu sistemski važnu instituciju, dostavlja sve informacije navedene u predlošcima utvrđenima u Prilogu I. Provedbene uredbe u rokovima i na način uređen u člancima 4., 5. i 6. Provedbene uredbe, odnosno na način uređen podzakonskim propisom Hrvatske narodne banke o informatičkim rješenjima za dostavu izvještaja kreditnih institucija u skladu s propisima Europske unije.

II. POJEDNOSTAVLJENE OBVEZE

Članak 4.

(1) Kreditna institucija iz članka 1. stavka 2. ove Odluke koja nije utvrđena kao globalno sistemski važna institucija ili ostala sistemski važna institucija, nije obvezna dostavljati informacije u skladu s odredbama Provedbene uredbe.

(2) Iznimno od prethodnog stavka ovog članka, kada Hrvatska narodna banka odluči da je to nužno za potrebe izrade i provedbe sanacijskog plana, kreditnu instituciju iz prethodnog stavka ovog članka obavještava najkasnije do kraja kalendarske godine na koju se podaci odnose da je ta institucija, počevši od izvještaja za tu kalendarsku godinu, dužna postupati u skladu s člankom 3. ove Odluke.

(3) Kreditna institucija iz članka 1. stavka 2. ove Odluke za koju je donesena odluka o otvaranju postupka sanacije nije obvezna dostavljati informacije u skladu s odredbama Provedbene uredbe, do okončanja postupka sanacije.

III. ZAVRŠNA ODREDBA

Članak 5.

Ova Odluka stupa na snagu osmoga dana od dana objave u »Narodnim novinama«.

O. br: 62-020/03-19/BV

Zagreb, 8. ožujka 2019.

Guverner
 Boris Vujčić, v. r.